US se nuwe kanselier soek universiteit ‘sonder haat, vernedering’Regter Edwin Cameron is nou die kanselier van die Universiteit Stellenbosch. (Foto: Wil Punt/Peartree photography) Regter Edwin Cameron is vandeesweek ingehuldig as die Universiteit Stellenbosch (US) se nuwe kanselier, maar die beweerde rasgedrewe voorval by Huis Marais die afgelope naweek het ŉ demper op die geleentheid geplaas. Die universiteit se studenteraad (SR) het besluit om nie die inhuldiging by te woon nie, aangesien “daar soveel pyn op ons kampus is”. Die US het die afgelope week opslae gemaak nadat ŉ student oor die naweek op ŉ ander student se besittings in een van die universiteit se manskoshuise geürineer het. Cameron, voormalige regter in die Konstitusionele Hof, wat Woensdag formeel ingehuldig is, het in sy toespraak na die voorval verwys. Die twee ander sprekers by die inhuldiging, die US se rektor en visekanselier, prof. Wim de Villiers, en dr. Nkosinathi Sishi, direkteur-generaal van die departement van hoër onderwys en opleiding, het dieselfde gedoen. Cameron het gesê Suid-Afrikaners “verdien ŉ universiteit vry van die minagting, haat en vernedering wat geblyk het uit die afgryslike voorval”. Hy het ook die SR se besluit om nie die geleentheid by te woon nie “as ŉ diep beginselsaak” gerespekteer. “Hulle het standpunt ingeneem, wat vir hulle moeilik was, maar wat hulle toewyding toon aan die jong mense op hierdie kampus – nes ons vanmiddag hier ons toewyding verklaar, ofskoon op ŉ ander manier. Ons toewyding aan iets beter, ons toewyding om verkeerde en onvoldoende optrede te erken, en ons vasberadenheid om beter te doen.” De Villiers het op sy beurt gesê dit is hoogs betreurenswaardig dat die kanselier se inhuldiging gevier word “in ŉ klimaat wat ŉ mens aan die weersinwekkende praktyke van onderdrukking van ŉ vergange era herinner”. “Wees gerus dat ons gepas opgetree het binne die bepalings van ons dissiplinêre kode om die saak ferm en daadkragtig te hanteer,” het die rektor gesê. Die beweerde urineerder is reeds voorlopig geskors en uit Huis Marais geskop. Die student wie se besittings beskadig is, het ook ŉ strafsaak teen die betrokke student gemaak. Die Menseregtekommissie (MRK) het ook intussen bevestig dat hy klagtes rakende die voorval ontvang het en nou die saak ondersoek. Sishi het nie net die kanselier nie, maar die ganse US-gemeenskap aangemoedig om saam te werk, te wys wat in hulle steek, en rassisme die stryd aan te sê. Hy het gesê die universiteit moet ooreenkomstig sy visie méér doen om ŉ inklusiewe en getransformeerde omgewing te skep en “hom van die beleid van die verlede te distansieer”. Sedert hierdie voorval aan die lig gekom het, wat deur talle as rasgedrewe bestempel is, het ander studente aan die universiteit ook na vore gekom met klagtes van beweerde rassistiese voorvalle. Volgens berigte is ŉ Indiese student glo rassistiese aanmerkings toegesnou en beledig tydens ŉ dans wat Donderdag plaasgevind het. Die US se regsfakulteit ondersoek nou hierdie voorval.